Odense Adresse-Contoirs Efterretninger, 1848-02-05
"Fædrelandet og Kjøbenhavnsposten, meddele efterstaaende Adresse udgaaet fra en talrig Kreds af den nye Haandværker=Dannelsesforenings Medlemmer, som til dens Affattelse og Antagelse havde af deres Midte udvalgt tvende Kommitteer, bestaaende af 17 ældre og yngre Mænd af Haandværker= og Lærerklassen. Adressen har, ved at circulere i nogle Dage i enkelte Afskrifter, allerede erholdt flere hundrede Underskrifter, og er nu henlagt til Underskrift i flere Boglader, Allernaadigste Konge! Sorgen over det Tab, Deres Majestæt og Landet nylig har lidt, deles ikke mindre af os Underskrevne, som for største Delen henhøre til de hidtil ikke-repræsenterede Klasser af Folket, end af vore øvrige Medborgere, og idet vi føle Trang til at frembære saavel vor undersaatlige Hyldest som vore Ønsker og Bønner for Tronen, ansee vi det ei blot for Pligt at udtale disse, men ere tillige forvissede om, at vi i Deres Majestæts folkevenlige Sind have en Borgen for, at Deres Maj. med Naade vil lytte til et Bønskrift, der fornemmelig kommer fra dem, der hidtil ikke have havt nogen Adgang til selv at repræsentere Deres statsborgerlige Rettigheder, og vi føle os saameget mere opfordrede dertil som vi i Deres Majestæts aabne Brev af 20de Januar finde det udtalt, at det er Deres Majestæts Villie, at tilendebringe den af den afdøde Monark paatænkte Ordning af Statens offentlige Forhold, som sigte til at betrygge Borgernes gjensidige Rettigheder. Støttende os til dette Kongeord ville vi som troe Undersaatter udtale det, der ligger os nærmest paa Hjertet og som for Øieblikket rører sig i de ikke-repræsenterede Folkeklasser. Vi paaskjønne taknemmelig den særlige Omsorg, der til forskjellige Tider fra de foregaaende Regjeringers Side er viist de ikke repræsenterede Klasser i Samfundet; men den nuværende Tids Alvor og Fædrelandets Stilling nærer den Tanke og det Ønske i os, at ogsaa vi, i Forening med vore Medborgere, maae blive deelagtiggjorte i de statsborgerlige Rettigheder, som disse enten have eller maatte komme i Besiddelse af, for derved i en høiere Grad end hidtil at kunne bidrage til det elskede Fædrelands Held og Hæder. Ligesom vi ere forvissede om, at det er en fuldstændig Folkestemme fremkaldt ved en fuldstændig udvidet Valgret og Valgbarhed, hvori Deres Majestæt vil finde det fasteste Værn mod alle ydre og indre Fjender, saaledes nære vi ogsaa det sikkre Haab, at de, der udgjøre den langt talrigere Deel af Folket, ikke fremdeles skulle udelukkes fra hine statsborgerlige Rettigheder, og derved ansees for umyndige ligeoverfor andre enkelte Klasser af Folket. Deres Majestæt Haabet om dette Ønskes Opfyldelse har dybt fæstet Rod i Folket, og Længselen og Trangen er bleven stærkere og stærkere, jo mere Erfaringen har godtgjort, at den Enkeltes saavelsom det Heles Vel er bedst betrygget der, hvor lige statsborgerlige Rettigheder finde Sted, og hvor en directe Medvirkning til Statsøiemedets Fremme ikke er indskrænket til visse Eiendommes Størrelse eller Privilegier. Deres Majestæts aabne Brev giver os Tilsagn om, at samtlige Landsdeles Beboere, ville vorde omfattede med lige landsfaderlig Kjærlighed, og at Deres Majestæt vil forene Mildhed med Retfærdighed, for derved at befæste Samfundets Styrke og Hæder. Derfor bygge vi vort tillidsfulde Haab derpaa, at den af Deres Majestæt paatænkte Ordning af Statens offentlige Forhold maa føre til en fuldstændig Repræsentativ=Forfatning, og at derved vort allerunderdanigst udtalte Ønske om en fuldstændig udvidet Valgret og Valgbarhed til de hidtil ikke-repræsenterede Folkeklasser vil gaae i Opfyldelse. Allerunderdanigst. I Trykkefrihedsselskabets Generalforsamling, d. 31 f. M. vedtoges eenstemmigen, at Selskabet ved en Deputation skulde takke Hs. Majestæt for Allerhøistsammes udviste Velvillie mod Pressen og med det samme udtale som dets Ønske, at det foreløbige Gjennemsyn maatte bortfalde." Ogsaa vi kunne ikke andet end bifalde denne værdige og rigtige Beslutning. Berl. Td. bemærker i denne Anledning endnu: "Hs. Maj. har ved de 2 første Reskripter og Pressesager fremkaldt en almindelig Tilfredshed over hele Landet. Hans allerhøieste Bestemmelse i denne Henseende blev af alle Partier taknemmeligen paaskjønnet, og vi kunne derfor være overbeviste om, at Pressen ogsaa i Gierningen vil vide at paaskjønne og værdige det, om Hs. Maj. Kongen i Naade vil udvide sin allerede viste allerhøieste Velvillie mod Pressen ved foreløbigen at ophæve Plakaten af 13 Mai 1814.